Die onderbroke vas-dieet: Alles wat jy moet weetOnderbroke vas oftewel “intermittent fasting” is wyd bekend as ŉ metode om gewig te verloor. Hier is alles wat jy moet weet voordat jy die dieet aanpak. Wat is die onderbroke vas-dieet? Die onderbroke vas-dieet is ŉ eetplan wat wissel tussen tye waarin jy moet vas en tye waarin jy mag eet. Dit is dus nie ŉ dieet wat vir jou sê wát om te eet nie, maar eerder ŉ eetplan wat sê wanneer om te eet. Dié eetplan is gegrond op menslike evolusie en die manier waarop jagter-versamelaars geleef het. Omdat hulle nie winkels en yskaste gehad het nie, en soms glad nie kos kon vind om te eet nie, was dit nie vir hulle natuurlik om drie of vier maaltye per dag te eet, soos ons vandag gewoond is, nie. Die onderbroke vas-dieet word dus beskryf as ŉ manier om te eet soos ons voorvaders geëet het. Metodes Die mees algemene verhouding van vas-tye en eet-tye word gegrond op die 16:8-model. Dit beteken dat jy vir 16 uur van die dag vas, en vir agt uur van die dag wel eet. Jy eet byvoorbeeld jou eerste maaltyd van die dag om 12:00 en die laaste om 20:00. Die 24 uur lange vas is ook ŉ metode waarvolgens dié eetplan gevolg kan word. Dit behels dat mens vir een of twee dae per week vir 24 uur lank glad nie eet nie. Jy sal dan byvoorbeeld vanaand se aandete eet, en eers môre weer met aandete eet. Die 5:2-model is gegrond op jou kilojoule-inname. Dit behels dat jy vir een of twee dae van die week (wat nie op mekaar volg nie) slegs 2 000 tot 2 500 kilojoules inneem, en dan vir die oorblywende vyf dae gewoonweg eet. Al hierdie metodes kan lei tot gewigsverlies as jy jou nie ooreet of aan ongesonde kosse vergryp in die tye wat jy wel kan eet nie. Wat kan ek inneem tydens vas-tydperke? Jy kan water, koffie, tee of enige ander drankies sonder kilojoules drink. Jy moenie suiker by jou koffie en tee voeg nie, maar jy kan wel ŉ klein bietjie melk byvoeg. Gesondheidsvoordele Studies wat gedoen is oor dié eetplan het getoon dat dit gesondheidsvoordele kan meebring, maar probleme kan inhou vir vroue wat borsvoed, probeer swanger raak en probleme met vrugbaarheid het. Vroue moet eerder hul dokter gaan spreek voordat dié dieet gevolg word. Mense wat al voorheen met ŉ eetstoornis gesukkel het, diabete, mense met lae bloeddruk en wat sukkel met bloedsuikervlakke of ondergewig is, moet nie die eetplan volg nie. Gesondheidsvoordele wat dié eetplan wel kan inhou, is gewigsverlies, die vermindering van insulienweerstandigheid en ŉ afname in inflammasie.